Nadia Valvekens (gebore 5 Maart 1982 in Pretoria), is 'n Suid-Afrikaanse aktrise, wat soos haar ma, Cecile, en jonger suster, Natasha, in Centurion grootgeword het. Nadia het aan die Hoërskool Eldoraigne matrikuleer en was reeds op daardie stadium van haar lewe vir 12 jaar betrokke in drama as ŉ buitemuurse aktiwiteit. Sy het BA Drama studeer aan TUT (Tshwane-Universiteit vir Tegnologie) in Pretoria. Tydens haar driejaarlange studies was sy by verskeie teaterproduksies betrokke, onder andere Maid in the New South Africa, waar sy die voorreg gehad het om saam met Clive Morris te werk. In 2003 aan die einde van haar studies het sy haar eerste werk as mede-aanbieder van die SABC2-programreeks, Nutsman, gekry. Daarna het sy 'n klein rol as 'n sekretaresse in die M-Net televisiereeks, Egoli: Plek van Goud, gekry. In 2004 is sy deur Danie Odendaal gekies vir die SABC 2-televisiesepie, 7de Laan, vir die rol Nicole Kannemeyer. Sedert 2005 is Valvekens ook betrokke by ander televisiereekse, soos Scandal, op die E-TV-kanaal.